وزیراعظم کا دفتر
وزیر اعظم 18فروری کو آسام میں ‘مہاباہو- برہمپترا’کا آغاز کریں گے اور دو پُلوں کا سنگ بنیا د رکھیں گے
وزیر اعظم جناب نریندر مودی 18فروری 2021ء کو دوپہر 12بجے آسام میں ‘مہاباہو-برہمپترا’کا آغاز کریں گے،دھوبری پھول باڑی پُل کا سنگ بنیاد رکھیں گے اور مجولی پُل کی تعمیر کے لئے بھومی پوجن کریں گے۔ وزیر اعظم یہ ذمہ داریاں ویڈیو کانفرنسنگ کے ذریعے انجام دیں گے۔ مرکزی وزیر برائے نقل و حمل اور قومی شاہراہ، مرکزی وزیر مملکت  برائے بندرگاہ، جہاز رانی اورآبی گزرگاہ اور وزیر اعلیٰ آسام اس موقع پر موجود ہوں گے۔
مہاباہو-برہمپترا
مہاباہو-برہمپترا کا آغاز نیماٹی مجولی جزیرہ، شمالی گواہاٹی-جنوبی گواہاٹی اور دھوبری –ہاٹ سنگی ماری کے درمیان ر و-پیکس جہازوں کی آمدو رفت کی افتتاح سے ہوگا۔اس موقع پر دریائے برہمپترا پر جوگی گھوپا اور مختلف سیاحتی جیٹیوں پر درون ملک آبی نقل و حمل کا شلانیاس کیا جائے گا۔اسی کے ساتھ کاروبار کو آسان بنانے کےلئے ڈجیٹل حل کا بھی آغاز کیا جائے گا۔اس پروگرام کا مقصد ہندوستان کے مشرقی حصے کو بے روک طریقے سے مربوط کرنا ہے،جس میں دریائے برہمپترا اور بارک ندی کے آس پاس رہنے والوں کے لئے مختلف ترقیاتی سرگرمیوں کو فروغ دینا شامل ہے۔
ر و- پیکس خدمات سے مختلف ندیوں کے کناروں کو ایک دوسرے سے جوڑنے میں مدد ملے گی اور سفر کے وقت میں کمی آئے گی اور اس طرح سڑکوں کے ذریعے سفر کی مسافت کم ہوگی۔نیماٹی اور مجولی کے درمیان ر و-پیکس آپریشن سے گاڑیوں کے ذریعے موجودہ 420 کلو میٹر کی دوری گھٹ کر 12 کلو میٹر ہوجائے گی۔ اس کا خطے میں چھوٹے پیمانے کے صنعتوں پر خاصا اثر پڑے گا۔درون ملک تیار کردہ دو رو –پیکس جہاز، جن کے نام ایم وی رانی گائیڈن لیو اور ایم وی سچن دیو برمن ہیں، سرگرم عمل ہوجائیں گے۔شمالی اور جنوبی گواہاٹی کے درمیان رو –پیکس جہاز ایم وی جے ایف آر جیکب کو چلانے سے سفری مسافت جو 40 کلومیٹر کی ہے، وہ گھٹ کر 3 کلو میٹر ہوجائے گی۔ایم وی بوب کو کھاتنگ کو دھوبری اور ہاٹسنگی ماری کے درمیان چلانے سے سفری مسافت 220کلو میٹر سے گھٹ کر 28 کلومیٹر رہ جائے گی۔ اس طرح کافی وقت بچے گا۔
اس پروگرام میں چار مقامات پر ٹورسٹ جیٹیوں کی تعمیر کا شلانیاس بھی شامل ہے۔ان مقامات کے نام نیماٹی، بسواناتھ گھاٹ، پانڈو اور جوگی گھوپا ہیں۔ وزارت سیاحت نے اس کے لئے 9.41 کروڑ روپے کی مالی امداد دی ہے۔ان جیٹیوں سے دریائی سیاحت کو فروغ ملے گا، مقامی طورپر لوگوں کو روزگار ملے گا اور مقامی کاروبار کو فروغ حاصل ہوگا۔
اس پروگرام کے تحت جوگی گھوپا میں مستقبل نوعیت کا ایک اِن لینڈ آبی نقل و حمل کا ٹرمنل بھی بنایا جائے گا، جو جوگی گھوپا میں ہی قائم ہونے والے کثیر نوعیت کے لاجسٹکس پارک سے مربوط ہوگا۔اس ٹرمنل کے بن جانے کے بعد کلکتہ اور ہلدیہ کے رخ پر سلی گوڑی آبی راہ داری پر ٹریفک میں کمی آئے گی۔اس سے مختلف شمال مشرقی ریاستوں، مثلاً میگھالیہ، تریپورہ کے علاوہ بھوٹان اور بنگلہ دیش کے رخ پر سیلاب کے دنوں میں بھی جہازوں کے نقل و حمل کو بے خلل رکھنے میں مدد ملے گی ۔
وزیر اعظم کاروبار کو مزید آسان بنانے کے لئے دو ای-پورٹل بھی لانچ کریں گے۔ کار-ڈی پورٹل حقیقی وقت کی بنیاد پر جہازوں کے اعدادو شمار کو مربوط کرے گا۔ پی اے این آئیدریا سے متعلق تمام معلومات ایک جگہ سے فراہم کرنے والا پورٹل ہوگا۔
دھوبری پھول باڑی پل
وزیر اعظم دریائے برہمپترا پر دھوبری اور پھول باڑی کے درمیان چار لین والے پل کا سنگ بنیاد رکھیں گے۔مجوزہ پل قومی شاہراہ نمبر 127بی، پر واقع ہوگا، جو قومی شاہراہ نمبر -27پر شری رام پور سے شروع ہوکر میگھالیہ میں قومی شاہراہ نمبر -106 پر نانگسٹوئن کے مقام پر ختم ہوگا۔یہ پل آسام میں دھوبری کو میگھالیہ میں پھول باڑی، تورا، رونگرام اور رونگ جینگ سے جوڑے گا۔
اس پل کی تعمیر پر مجموعی لاگت تقریباً 4997 کروڑ روپے آئے گی۔ اس پل کی تعمیر سے آسام اور میگھالیہ کے عوام کا ایک دیرینہ مطالبہ پورا ہوگا۔یہ لوگ اب تک دو دریائی کنارے کے درمیان کشتیوں کے ذریعے سفر کرتے رہے ہیں۔یہ پل 205 کلومیٹر کی مسافت کو 19 کلو میٹر میں تبدیل کردے گا۔پل کی لمبائی 19 کلو میٹر کی ہے۔
مجولی پل
وزیر اعظم دریائے برہمپترا پر مجولی اور جورہاٹ جنوبی کنارے کے درمیان دو لین والے پل کے لئے بھومی پوجن کریں گے۔
یہ پل قومی شاہراہ نمبر-715کے پر واقع ہوگا، جو جورہاٹ کی طرف نیماٹی گھاٹ کو مجولی کی طرف کملا باڑی سے جوڑے گا۔ مجولی کے لوگوں کی طرف سے اس پل کی تعمیر کا مطالبہ کافی دنوں سے کیا جارہا تھا۔ یہاں کے لوگ آسام کے وسطی علاقے سے اپنے آپ کو جوڑنے کےلئے کئی نسلوں سے کشتیوں پر انحصار کئے ہوئے تھے۔